寄楊誠齋
作者：葛天民
朝代：宋

paragraphs: 參禪學詩無兩法，死蛇解弄活鱍鱍。
氣正心空眼自高，吹毛不動全生殺。
生機熟語却不俳，近代獨有楊誠齋。
才名萬古付公論，風月四時輸好懷。
知公別具頂門竅，參得徹兮吟得到。
趙州禪在口皮邊，淵明詩寫胸中妙。
用則致君堯舜前，舍時便灌廬陵園。
六十四卦只兩畫，三百五篇惟一言。
我與誠齋略相識，亦不知他好官職。
但知拚得忍饑七十年，脊梁如鐵心如石。
不曾屈膝不皺眉，不把文章做出詩。
玉川後身却不怪，樂天再世尤能奇。
隔千里兮共明月，何似寒灰相對撥。
公亦何須要我知，我只欠公頭上髮。